text: Vejledning for fysikforsøg på skole i Vojens blev ikke overholdt 
  13 august 2014 kl. 14.53
  Arbejdstilsynet har udstedt et påbud til Lagoniskolen, der skal sikre at øvelser og forsøg i fysiklokalet, bliver udført forsvarligt.
  Det var fordi vejledningen til et fysikforsøg ikke blev overholdt, at seks piger tirsdag formiddag fik forbrændinger i ansigt, bryst, mave og lår.
  Det fastslår Arbejdstilsynet efter de første undersøgelser af ulykken på skolen. Ifølge tilsynschef Palle Graversgaard så var eleverne i gang med at lave et forsøg, hvor de skulle prøve at slukke ild. Men i stedet for at hælde sprit i en keramikskål som vejledningen foreskriver, så brugte de en stegepande til forsøget.
  To piger fra 8. klasse er onsdag fortsat indlagt på Rigshospitalets brandsårsafdeling. Ifølge politiet har det endnu ikke været muligt, at afhøre den lærer der var i lokalet da ulykken skete.
  